Foto: FAH

HOS-OVCI iz IX. bojne Rafael vitez Boban danas, na dan utemeljenja Nezavisne države Hrvatske, slave obljetnicu utemeljenja svoje postrojbe, a vijenac, izaslanika i pročelnika pred spomenik na Splitu 3 poslao je i SDP-ov gradonačelnik Splita Ivo Baldasar. Navodno je trebao i osobno doći, no danas je (pre)zauzet jer mu je šef stranke u Splitu.

HOS-ovci su se dosad okupljali na Lovrincu, a kako im je Grad Split lani dignuo spomenik, proslava je održana i u splitskom kvartu na svega stotinjak metara od sveučilišnog kampusa kojeg je danas sa svojim ministrima pohodio premijer Milanović.

Milanović i ministri na korak od HOS-a

Htjeli smo pitati premijera i šefa SDP-a kako komentira što mu jedan od istaknutijih članova, a Baldasar, kao šef splitskog SDP-a i gradonačelnik drugog grada u državi, to neosporno jest, šalje vijenac i izaslanika na datum uspostave Nezavisne države Hrvatske. Premijer, međutim, nije bio od volje da odgovara na novinarska pitanja. Nakon što se minut, dva divio splitskom kampusu s kojim ga je upoznao domicilni ministar Branko Grčić, inače, do imenovanja u Vladu dekan Ekonomskog fakulteta u Splitu, sa svitom se brzo pokupio na predavanje.

Na spomeniku, koji još nije doživio svoju prvu godišnjicu, i dalje su vidljivi ostaci MUP-ovog štemera koji je skinuo naknadno postavljen natpis Za dom spremni. Okupljeni smatraju da je tom sloganu zaista mjesto na spomeniku, no vlast i policija nisu bili tog mišljenja.

Splitska desnica pred spomenikom

Tekst se nastavlja ispod oglasa

Spomenik je otkriven lani na Dan pobjede nad fašizmom, a Baldasar je okupljenima "prigodno" čestitao Dan pobjede nad antifašizmom, za što je pobrao veliki aplauz. Poslije se izvlačio da je riječ o gafu, isto kao što je tvrdio da nije pljeskao kada je zapovjednik postrojbe pukovnik Marko Skejo uzviknuo Za dom spremni, a nije se više mogao ni sjetiti da je govor držao pod stijegom postrojbe na kojoj je izvezeno ime Pavelićevog bojovnika.

Baldasar zaboravlja, ali je danas svejedno HOS-ovcima poslao svog savjetnika za komunalu Davora Marasovića i vijenac koji je donio pročelnik gradske službe za suradnju sa braniteljima i braniteljskim udrugama Zdravko Parčina.

Pred spomenikom su se okupili i gradski vijećnici, šef splitskog HDZ-a Petar Škorić, Kerumov zamjenik Jure Šundov, HČSP-ovac Luka Podrug te dožupan Ante Šošić iz iste stranke.

Na Lovrincu svećenik pozdravio sa Za dom

Pred spomenikom su se govornici odlučili za umjerenu retoriku, Skejo nije niti govor održao, ali je dao izjavu novinarima. Na Lovrnicu je svećenik pozdravio sa Za dom, na što su HOS-ovci uglas uzvratili da su spremni.

"Došli smo se pokloniti svojim pripadnicima koji su dali živote za nezavisnu državu Hrvatsku i slobodu hrvatskog naroda i svima onima koji su u povijesti hrvatskog naroda dali svoj obol i žrtve", kazao je Skejo.